Skool se naamsverandering vir eers gekeerHoërskool DF Malan (Foto: Facebook) Die naamsverandering van die Hoërskool DF Malan in Bellville, Kaapstad, word vir eers agterweë gehou. Dít volg nadat die drukgroep Trots DF Malan ŉ ooreenkoms met die beheerliggaam van die skool aangegaan het om die naamsveranderingsproses vir eers te staak, sodat ŉ volledige hersieningsaansoek by die hooggeregshof ingedien kan word. Ouers het tydens ŉ vergadering in Oktober gestem dat die skool voorts DF Akademie moet heet. Die drukgroep is egter van mening dat die beheerliggaam die afgelope paar maande ŉ oneerlike, ondemokratiese en onbillike proses gevolg het. Die groep moet nou ŉ volledige hersieningsaansoek teen 18 Desember indien. Maroela Media het vroeër berig dat die drukgroep ŉ hofaansoek teen die Wes-Kaapse onderwysdepartement en beheerliggaam ingedien het om die naamsveranderingsproses stop te sit, nadat die skool aangekondig het dat die naam hangende die departement se goedkeuring eersdaags na DF Akademie sal verander. Die aansoek sou op 18 November voor die hof gedien het. As deel van die ooreenkoms wat nou tussen die partye gesluit is, sal Trots DF Malan die beheerliggaam se regskoste dra, terwyl die beheerliggaam intussen geen verdere stappe sal doen om die naam te verander nie. Johan Smit, verbonde aan die drukgroep, sê dít is opgeweeg teen die koste van ŉ dag in die hof met advokate. Die huidige stand van sake is dus heelwat goedkoper, terwyl die groep steeds sy doel kan nastreef. André Roux, beheerliggaamvoorsitter, sê deel van die ooreenkoms vereis ook dat die applikante hul volle samewerking moet gee sodat daar geen onnodige vertragings sal plaasvind nie. “Sou die applikante nie ŉ hersieningsaansoek teen 18 Desember 2021 van stapel stuur nie, sal die beheerliggaam voortgaan met stappe om die skool se naam na DF Akademie te verander. Sou die applikante wel teen 18 Desember 2021 die hersieningsaansoek indien, sal dit die verandering van die skool se naam aansienlik, en waarskynlik met minstens ses maande, vertraag. Die beheerliggaam se regspan het wel opdrag gekry om toe te sien dat die aansoek so gou moontlik voor die hof dien,” sê Roux. Trots DF Malan sê die ouergemeenskap is nooit die geleentheid gegun om teen of vir die naamsverandering te stem nie. “Uiteindelik is deelnemers verplig om tussen twee voorgestelde nuwe name [DF Akademie en Protea Akademie] te kies. Verder het voorafgaande beloofde gesprekke oor ŉ naamsverandering nooit plaasgevind nie. Tydens gesprekke wat wel plaasgevind het, het net ŉ paar (sowat 15 tot 20) deelnemers aangedui dat hulle ŉ naamsverandering steun. “Dit is juis hierdie optrede, wat na ons mening neerkom op subtiele maar doelbewuste en volgehoue misleiding van die breër publiek, wat aan die kern is van hierdie groep se opposisie teen die optrede van die beheerliggaam,” sê Smit. Die drukgroep het ook intussen versoek dat die beheerliggaam ontbind of bedank. Trots DF Malan meen voorts die verandering van die skool se naam sal uiteindelik aanleiding gee tot ŉ verval van die skool se Christelike etos en diskriminasie teen Afrikaanse, Christelike leerders teweeg bring.